Fisherman Shop @nakhonphanom ชูของดีจังหวัดนครพนม ‘ลูกอ๊อด-กบแช่แข็ง นำร่องเปิดช่องทางกระจายสินค้าสัตว์น้ำแดนอีสาน
นายเฉลิมชัย สุวรรณรักษ์ อธิบดีกรมประมง เปิดร้าน Fisherman Shop @nakhonphanom ณ บริเวณหน้าสำนักงานประมงจังหวัดนครพนม ซึ่งเป็นที่แรกในภาคตะวันออกเฉียงเหนือ พร้อมกล่าวว่า จากสถานการณ์การแพร่ระบาดของเชื้อไวรัสโควิด-19 ที่ส่งผลให้เกษตรกรและพี่น้องชาวประมงได้รับผลกระทบในการประกอบอาชีพ ขาดช่องทางในการจำหน่ายสินค้า จึงได้มีนโยบายแก้ไขปัญหาความเดือดร้อนของเกษตรกรและกลุ่มชาวประมงเพื่อให้มีช่องทางการจำหน่ายสินค้าสัตว์น้ำ กรมประมง ขับเคลื่อนนโยบายดังกล่าวสู่การปฏิบัติ โดยจัดหาพื้นที่สำหรับจำหน่ายสินค้าสัตว์น้ำให้เกษตรกรและกลุ่มชาวประมงพื้นบ้านสามารถจำหน่ายแก่ผู้บริโภคได้โดยตรง พร้อมทั้งช่วยสนับสนุนองค์ความรู้ เพื่อเพิ่มทักษะด้านการขาย การแปรรูป การบรรจุผลิตภัณฑ์ ควบคู่ไปกับการประชาสัมพันธ์สินค้า อันจะนำไปสู่การสร้างมูลค่าเพิ่มให้กับสินค้าได้อย่างยั่งยืน ล่าสุด กรมประมงจัดตั้งร้าน “Fisherman Shop” เพื่อเป็นช่องทางจำหน่ายผลิตภัณฑ์สัตว์น้ำทั้งในรูปแบบของสดและแปรรูปที่ได้รับการตรวจและรับรองคุณภาพด้วยมาตรฐาน GAP จากกรมประมง สร้างความมั่นใจกับให้ผู้บริโภคว่าจะได้รับสินค้าที่มีคุณภาพ สดสะอาด สำหรับสำนักงานประมงจังหวัดนครพนม จัดตั้งร้าน Fisherman Shop@Nakhonphanom ณ บริเวณหน้าสำนักงานประมงจังหวัดนครพนม ตำบลหนองแสง อำเภอเมือง จังหวัดนครพนม เพื่อเป็นจุดจำหน่ายสินค้าประมงแห่งแรกในภาคตะวันออกเฉียงเหนือ โดยจัดจำหน่ายผลิตภัณฑ์สัตว์น้ำคุณภาพจากเกษตรกรและชาวประมงในจังหวัดนครพนมและจังหวัดใกล้เคียง รวมไปถึงผลิตภัณฑ์จากโครงการระบบส่งเสริมการเกษตรแบบแปลงใหญ่ สินค้าทุกชิ้นล้วนได้รับการคัดสรร ให้เป็นสินค้าประมงระดับพรีเมียมของจังหวัดนครพนม อาทิ ลูกอ๊อดแช่แข็ง กบแช่แข็ง ปลาร้าแม่น้ำ ปลาดุกแดดเดียว น้ำพริกปลานิลกลิ่นแมงดา ก้างปลาเห็ดโคนทอดกรอบ ข้าวเกรียบหอยแมลงภู่ หอยแมลงภู่ทอดกรอบ ซอสราดปลาทอด ปลาต้มเค็มหวาน เป็นต้น โดยเปิดให้บริการทุกวันจันทร์-ศุกร์ ตั้งแต่เวลา 09.00 น.-17.00 น. นับเป็นก้าวแรกของความสำเร็จสำหรับร้าน Fisherman Shop สาขาบางเขน ที่สามารถขยายผลไปสู่ระดับภูมิภาคได้อย่างเป็นรูปธรรม ซึ่งจะเป็นการสร้างรายได้ให้กับเกษตรกรและชาวประมงของจังหวัดนครพนม และในอนาคตจะเพิ่มผลิตภัณฑ์สินค้าประมงจากภาคอื่นๆ มาจำหน่ายในร้านให้มีความหลากหลายยิ่งขึ้น ถือเป็นช่องทางการเชื่อมโยงสินค้าประมงจากแต่ละพื้นที่ให้เป็นที่รู้จักอย่างแพร่หลายและจะเป็นโมเดลต้นแบบสำหรับการจัดตั้งร้าน Fisherman Shop ในภาคอีสานและจังหวัดอื่นๆ ต่อไป